钦定古今图书集成/理学汇编/文学典/第117卷 > 雷士俊〈王岩〉
## 钦定古今图书集成/理学汇编/文学典/第117卷 > 雷士俊〈王岩〉

按《扬州府志》：“士俊字伯吁，泾阳人，徙居江都，补府弟
子员。每试常第一，食饩学宫。崇祯末，见天下乱，遂弃
去，不求仕进。初，士俊志于用世，每抵掌谈论，旁若无
人。其揣摩经画，皆凿凿可行。既自废弃，郁郁不得志。
以老，家故饶，赀已，日益贫，穷愁悲愤，负气忤物，益不
合于世，抑郁得疾以卒，年五十八。士俊与长安王岩”
为友，相与淬厉切磨，为古文辞。穷讨“六经”、诸史百氏
之说，究质古今治乱成败得失，君子小人消长盛衰
之故，贯穿纵横，咀茹沉浸。其见于文，由韩、柳、欧、曾上
愬、马、班、左、国间参《公》《谷》《考工》之辞。每一构思，𬬸心刿
目，既成，镵琢四三，始出以示人。所著有《艾陵文集》二
十卷、诗二卷。